– Пасля ўсіх змяненняў сёння тэрыторыю раёна абараняе ад вогненнай стыхіі раённы аддзел па надзвычайных сітуацыях, у склад якога ўваходзяць адна пажарная аварыйна-выратавальная часць у Браславе і 5 пастоў – у Відзах, Дрысвятах, Друі, Ахрэмаўцах і Плюсах. У падраздзяленнях – 74 супрацоўнікі. На ўзбраенні ў нас 8 адзінак асноўнай і 6 рэзервовай тэхнікі. І ўся яна знаходзіцца ў поўнай гатоўнасці неадкладна выехаць на месца здарэння. Да таго ж нашы супрацоўнікі не толькі тушаць пажары, яны ліквідуюць усе надзвычайныя сітуацыі ў раёне. У Браславе мы можам спыніць амаль любы пажар сваімі сіламі. Што датычыцца сельскай мясцовасці, то там дзейнічаюць пажарныя пасты, якія маюць магчымасць аператыўна ўступіць у барацьбу з агнём і затрымаць яго, пакуль не падаспеюць дадатковыя сілы. А для гэтага ў нас ёсць уся неабходная тэхніка, якая перыядычна абнаўляецца. І, безумоўна, адказныя і вопытныя супрацоўнікі.